AaB kan stille med stærkeste mandskab, når guldjagten indledes lørdag på udebane mod OB. Michael Jakobsen, Andreas Johansson og Siyabonga Nomvethe har alle været plaget af skader i optakten til sæsonen, men de er alle meldt klar til kampen mod OB. Hos AaB bliver der sandsynligvis debut til Lars Nilsson og Anders Due. AaBs cheftræner Erik Hamrén glæder sig til igen at spille om point. - Umiddelbart tror jeg, at alle hold i SAS Ligaen på dette tidspunkt er en lille smule usikre på, hvor man reelt står, men vores spillere spillere ser meget opsatte ud, og forhåbentlig kan dette videreføres til en god præstation, siger AaB-træneren. Erik Hamrén forventer en hård kamp i Odense. - Ja, med hjemmebanen og deres fantastiske resultater i testkampene er OB favorit i morgen, og derfor kræves det, at vi leverer en optimal præstation for at få et godt resultat, vurderer Erik Hamrén, der kalder presset på begge mandskaber lige stort. Erik Hamrén har udtaget følgende 15 navne i sin trup: 1 Karim Zaza, 2 Michael Jakobsen, 3 Martin Pedersen, 4 Danny Califf, 6 Steve Olfers, 7 Anders Due, 8 Andreas Johansson, 9 Thomas Augustinussen, 10 Lars Nilsson, 14 Jeppe Curth, 15 Siyabonga Nomvethe, 16 Allan Olesen, 21 Kasper Risgård, 23 Thomas Enevoldsen, og 30 Kenneth Stenild.

Opsummering:
Michael Jakobsen, Andreas Johansson og Siyabonga Nomvethe er alle klar til kamp igen for AaB og med i truppen til sæsonpremieren mod OB lørdag.